ભારતીય મુસ્લિમને કોઈ પાકિસ્તાની બોલે તો સજા કરો: ઓવૈસી
નવગુજરાત સમય | Publish Date: Feb 7 2018 9:27AM
ઑલ ઈન્ડિયા મજલિસ-એ-ઈત્તેહાદુલ મુસ્લિમીન (AIMIM)નાં અધ્યક્ષ અને હૈદરાબાદનાં સાંસદ અસરુદ્દીન ઓવૈસીએ મંગળવારે લોકસભામાં ભારતીય મુસલમાનોનાં હકમાં એક વિશેષ પ્રકારની કાયદાકીય માંગ કરી છે. AIMIMનાં અધ્યક્ષ અસરુદ્દીન ઓવૈસીએ લોકસભામાં માંગ કરી છે કે એવો કેન્દ્ર સરકાર એક એવો કાયદો બનાવો કે કોઈ ભારતીય મુસ્લિમને કોઈ પાકિસ્તાની કહે તો તે વ્યક્તિને કડકમાં કડક સજા કરવામાં આવે. આટલું જ નહીં, આવું કરનાર લોકોને ત્રણ વર્ષ માટેની જેલનાં સ્વરૂપે દંડ પણ ફટકારવામાં આવવો જોઈએ.
તમને જણાવી દઈએ કે થોડા દિવસ પહેલા અસરુદ્દીન ઓવૈસીએ હરિયાણાનાં મહેન્દ્રગઢમાં કાશ્મીરી વિદ્યાર્થીઓ સાથે થયેલી મારપીટનાં મામલામાં કહ્યું હતું કે, 'ખટ્ટર રાજમાં પ્રશાસન બંધારણીય જવાબદારીઓ નિભાવવામાં સંપૂર્ણ રીતે નિષ્ફળ ગયું છે. આપણું બંધારણ લોકોને સુરક્ષા પણ પૂરી નથી પાડી શકતું. બે કાશ્મીરી વિદ્યાર્થીઓને મસ્જિદમાંથી બહાર આવતા જ મારવામાં આવ્યા, હું આ ઘટનાની આકરી નિંદા કરું છું.'
તેમણે વિશેષમાં કહ્યું હતું કે, 'કાશ્મીર ભારતનું એક અભિન્ન અંગ છે અને હંમેશા રહેશે. તેમણે શું ગુનો કર્યો હતો? તે વિદ્યાર્થીઓ પર હુમલો કરનાર લોકો કોણ હતા? સરકાર લોકોને સુરક્ષા આપવાની જગ્યાએ વિચારધારા પર કામ કરી રહી છે.'